  Майя Бывальцева Секыт улон югдуре шедем пиналъёслэсь шутэтсконзэс радъян но тазалыксэс юнматон понна 2016-тӥ арын Удмуртия федерал коньдэтысь 42 миллион манет басьтоз. Коньдонэз люкылон сярысь кун кивалтэтлэн пуктэтэз министръёслэн кабинетсылэн сайтаз интыямын. Нылпиослэсь шутэтсконзэс радъян но тазалыксэс юнматон ужоскетъёс 2010-тӥ арысен улосвылъёслы но муниципалитетъёслы сётэмын. Секыт улон югдуре шедем пиналъёслэсь тазалыксэс юнматон понна валче вылысь коньдон федерал бюджетын 2015-тӥ арысен уг чаклало. Россиысь ужъя министерстволэн ивортэмезъя, 2014-тӥ арын 2 миллион 900 сюрс пиналъёс шутэтскизы ке, 2015-тӥ арын — 2 миллион 700 сюрс. Тодэ вайытом, 81 улосвылъёслы федерал коньдэтысь 4 миллиард 600 миллион манет висъямын. Со 200 сюрс пиналъёслы путёвка басьтыны, соослы но келясьёссылы шутэтскон интыозь но берен сюрес понна тырыны кутӥськоз. Удмуртиысь карсьӧр лагерьёсын туэ гужем 20 сюрс 760 пиналъёс шутэтскозы. Кылем арен ӵошатыса, со 765 адямилы тросгес. Озьыен, лагере путёвкаос басьтозы 6 но ӝыны аресысен 16 аресозь 73 процентэз нылпиос. Элькун коньдэтын со понна 319 миллион 600 сюрс манет чакламын. Тегъёс: Удмуртия Россия пиналъёс коньдэт шутэтскон  